ธปท.คาดต้นทุนพุ่ง3-9%
ธปท.เผยเศรษฐกิจปี 2553 ดีเกินคาดโตได้ 8% หนุนส่งยาวถึงปีนี้แม้จะเผชิญแรงกดดันเงินเฟ้อสูงขึ้นตามต้นทุนการผลิตที่สูงขึ้น 3-9%
1 ก.พ. 2554

ธปท.เผยเศรษฐกิจปี 2553 ดีเกินคาดโตได้ 8% หนุนส่งยาวถึงปีนี้แม้จะเผชิญแรงกดดันเงินเฟ้อสูงขึ้นตามต้นทุนการผลิตที่สูงขึ้น 3-9% 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) เปิดเผยว่า ภาวะเศรษฐกิจในปี 2553 ถือว่าดีเกินคาดโตได้ประมาณ 8% ตามการเติบโตของการส่งออกและบริการ ขณะที่อุปสงค์ในประเทศที่ฟื้นตัวต่อเนื่อง แม้จะเผชิญปัจจัยลบหลายด้านตลอดทั้งปี ทั้งวิกฤตเศรษฐกิจโลก ปัญหาการเมืองในประเทศ ความผันผวนของค่าเงินบาท และเงินทุนเคลื่อนย้าย ตลอดจนภัยธรรมชาติ



เมธี
ธปท.เชื่อว่าแรงส่งของการเติบโตจะช่วยให้การขับเคลื่อนเศรษฐกิจของปีนี้ดีขึ้น โดยภาพจะชัดเจนมากขึ้นในช่วงครึ่งปีหลัง และเชื่อว่าการจ้างงานจะดีขึ้น ขณะที่รายได้ภาคการเกษตรก็เชื่อว่าจะยังอยู่ในระดับสูง และการดำเนินนโยบายการคลังและการเงินที่ผ่อนคลายน่าจะทำให้เศรษฐกิจในปีนี้ขยายตัวได้ตามคาดที่ระดับ 3-5%
ธปท.คาดว่า แรงกดดันด้านเงินเฟ้อหรือระดับราคายังมีอย่างต่อเนื่อง ส่วนหนึ่งสะท้อนการคาดการณ์เงินเฟ้อ ต้นทุนการผลิตที่มีแนวโน้มสูงขึ้นต่อเนื่อง โดยในเดือน ธ.ค.มีการคาดการณ์อัตราเงินเฟ้อในระยะ 12 เดือนข้างหน้าว่า น่าจะอยู่ที่ระดับ 4-6% และมีการคาดการณ์ต้นทุนในอีก 12 เดือนข้างหน้าว่า ต้นทุนของผู้ประกอบการน่าจะเพิ่มขึ้นอีก 3-9% โดยจะเร่งตัวขึ้นตามราคาพลังงาน และหมวดอาหารสำเร็จรูปที่ปรับราคาสูงขึ้น
“ปีนี้คนไทยจะต้องเผชิญกับแรงกดดันเงินเฟ้อสูงขึ้นต่อเนื่อง ตามต้นทุนการผลิตที่มีแนวโน้มสูงขึ้น ซึ่งสะท้อนได้จากภาคธุรกิจเริ่มปรับราคาสินค้าขึ้นบ้างแล้ว และคาดว่าภาคธุรกิจน่าจะปรับราคาขึ้นอีก” นายเมธี กล่าว
สำหรับภาวะเศรษฐกิจทั้งปี 2553 มีมูลค่าการส่งออกร่วม 1.94 แสนล้านเหรียญสหรัฐ หรือขยายตัว 28.5% มูลค่าการนำเข้า 1.79 แสนล้านเหรียญสหรัฐ หรือขยายตัว 36.8% ดุลการค้าเกินดุล 1.4 หมื่นล้านเหรียญสหรัฐ และมีดุลบัญชีเดินสะพัดเกินดุลสูงถึง 1.48 หมื่นล้านเหรียญสหรัฐ ดุลการชำระเงินเกินดุล 3.13 หมื่นล้านเหรียญสหรัฐ และมีทุนสำรองระหว่างประเทศอยู่ที่ 1.721 แสนล้านเหรียญสหรัฐ มีอัตราเงินเฟ้อทั่วไปทั้งปีอยู่ที่ 3.3% 
ภาวะเศรษฐกิจในเดือน ธ.ค. 2553 โดยรวมยังขยายตัวได้ต่อเนื่อง จากภาคส่งออกและการท่องเที่ยวที่ยังขยายตัวได้ดี โดยการส่งออกมีมูลค่า 1.72 หมื่นล้านเหรียญสหรัฐ ขยายตัว 18.6% และขยายตัวดีในทุกหมวด โดยเฉพาะหมวดเกษตรที่ขยายตัวเพิ่มขึ้นตามราคายางพาราและมันสำปะหลัง ส่วนการผลิตในภาคอุตสาหกรรมในกลุ่มที่ใช้เทคโนโลยสูง อาทิ ฮาร์ดดิสก์ไดรฟ์ ชะลอลงจากฐานในปีก่อนสูง เพราะมีการเร่งส่งออกไปแล้วในเดือนก่อน ส่วนอุปสงค์ในประเทศและการลงทุนในเดือนนี้ชะลอตัวเหลือแค่ 11% จากเดือนก่อนหน้าที่ขยายตัวได้ 15.5% แต่น่าจะเป็นเรื่องชั่วคราว 
อย่างไรก็ตาม แนวโน้มการส่งออกในไตรมาสแรกปีนี้ เชื่อว่าจะยังคงเพิ่มขึ้นต่อเนื่องตามภาวะเศรษฐกิจโลกและคู่ค้าที่เริ่มปรับดีขึ้น